**ZAPISNIK**

**Sa 6. sjednice Gradskog vijeća Grada Sv. Ivana Zeline održane 03. svibnja 2022. godine u Gradskoj vijećnici s početkom u 19,00 sati.**

PRISUTNI:

VIJEĆNICI GRADSKOG VIJEĆA:

1. BRIGITTE BERULEC
2. DARKO BISTRIČKI
3. DAMIR CVRLJA
4. MARIO DUKARIĆ:
5. MIROSLAV GJURAŠIN
6. MAKSIMILIJAN JAREC
7. ŽELJKA JAREC BUKAL
8. EVAJENDRIŠ ŠKRLJAK
9. MLADEN JURIŠKOVIĆ
10. RENATA KOBER
11. MARIJA KRALJ
12. JASNA NOVAKOVIĆ-MARKOVIĆ
13. BERISLAV RATKAJEC
14. ANICA TRCAK.

Odsutan:

ZORAN FUČKAN – opr.

OSTALI PRISUTNI:

Hrvoje Košćec - gradonačelnik

Mirjana Hranjec Banovec – zamjenica gradonačelnika

Dragutin Mahnet – pročelnik Upravnog odjela

Branka Hođa – pročelnica Upravnog odjela za društvene djelatnosti, normativne, upravno-pravne i ostale poslove

Anita Findri Ratkajec – Pročelnica Upravnog odjela za gospodarstvo, stambeno-komunalne djelatnosti i zaštitu okoliša

Ivan Dananić – Direktor Zelinskih komunalija

Saša Sever – Direktor Zelina-plina

Predsjednik Gradskog vijeća pozdravio je sve prisutne, konstatirao da je sjednici prisutno 14 vijećnika Gradskog vijeća. Vijećnici su neposredno prije početka sjednice dobili dodatni materijal,

Točku 2. – Donošenje Odluke o izmjenama i dopunama Odluke o izvršavanju Proračuna Grada Svetog Ivana Zeline za 2022. godinu

Vijećnici su jednoglasno prihvatili dopunu dnevnog reda.

**Točka 1.**

**Rasprava o aktualnoj situaciji u „Zelinskim komunalijama“**

Ivan Dananić: -pozdravlja sve prisutne

Na žalost, kao što ste čuli, problemi koji su nastali u „Zelinskim komunalijama“, ja ću to probati malo kronološki sve pojasniti pa da svi zajedno dobijete neku sliku što se događalo i zašto je došlo do situacije do koje je došlo.

Da, činjenica je, Zelinske komunalije trenutno više nemaju opskrbu plinom na području grada Svetog Ivana Zeline i Općine Bedenice. Znači rješenjem od HERE od 25. travnja od 01.05. se energetskom subjektu Zelinske komunalije oduzima privremeno dozvola za obavljanje energetske djelatnosti. Samim time je donesena odluka da će nam opskrbu na području grada obavljati zajamčeni opskrbljivač HEP PLIN. Znači, do ove odluke dok je došlo i do raskida ugovora koji su se dogodili Zelinskim komunalijama ni jedan dan nije dolazila u upit opskrba plinom i građani i poslovni subjekti u Zelini su imali skroz plin.

Sad ću Vam malo kronološki probati objasniti što se dogodilo i do čega je tu došlo:

U 12. mjesecu 2020. godine HERA je raspisala natječaj za opskrbljivača u javnoj usluzi gdje su se između ostalih opskrbljivača javile i Zelinske komunalije za distributivno područje Zelina plina odnosno za grad Sveti Ivan Zelina i za općinu Bedenica. Na tom natječaju je prošlo sveukupno 14 opskrbljivača u javnoj usluzi makar u samoj Republici Hrvatskoj imamo preko 34 opskrbljivača plinom na tom području.

Do kraja 12. mjeseca mi smo morali potpisati ugovor na tržištu, mi smo već radili poslovne subjekte s Prvim plinarskim društvom i naravno da smo taj ugovor išli potpisati s Prvim plinarskim društvom i za građane. U tom trenutku u 12. mjesecu 2020. godine mi smo morali rezervirati, odnosno heđirati, nismo plaćali taj plin, nego smo ga morali rezervirati, do 30.09.2024. godine za svaki mjesec kolika će biti prosječna potrošnja. U tom trenutku, izvadili smo prosjek potrošnje između 2015. i 2020. godine te na bazi te potrošnje rezervirali i više količine makar se u tom trenutku trošilo manje plina. Mi smo uzeli nekih 10, 15 posto više iz razloga, jer ugovori su bili bazirani na minus 20 posto, odnosno plus 10.

Da malo pojasnim; ako ne potrošite preuzeti plin plaćate penale, ako potrošite više preuzetih količina opet plaćate penale. I tim nekim izračunom smo došli do količina koje su optimalne za naše područje. I to je u pravilu bilo sve ok, dok nije došla kvartalna, negdje šesti mjesec 2021. godine, odnosno 4. mjesec je bio onaj hladan, smrzavica, i kad se potrošilo više plina. U redu, kako smo mi ugovorom imali potpisano da se više količine preuzetog plina plate po 35 posto višoj cijeni tako je nama fakturirano i naravno mi smo to imali ukalkulirano u svoju cijenu.

I sve je to bilo normalno, sve je to funkcioniralo, dok se nije pojavio 10., 11. i 12. mjesec 2021. gdje su količine odnosno potrošnja naglo porasle.

Pitanje je što se dogodilo?

Povećanjem cijena plina na tržištu građani koji su bili kod drugih opskrbljivača izvan javne usluge zaštićene cijene vraćaju se natrag. Građani, išli smo raditi analize jer ni nama nije bilo jasno, to je bilo skoro 1,6 mil kWh viška, koji su se grijali na drva su masovno prelazili na plin, jer je plin ostao jedini energent kojem se nije mijenjala cijena na tržištu energenata. Drva su poskupila i drugi energenti koje su ljudi koristili za grijanje, a plin je ostao zaštićena cijena preko HERE. A također u toj 2021. godini je priključeno 106 novih korisnika, dok je prosječno između 2015. i 2020. godine bilo oko 40 novih korisnika po godini.

I naravno da se sad postavilo pitanje što se to sve dogodilo?

Samo ću se trenutak vratiti natrag; 15.12. smo imali Nadzorni odbor gdje ja kao direktor obavještavam članove Nadzornog odbora o kretanju cijena plina na tržištu, trenutnog povećanja na cijene za poslovne korisnike koji nisu pod ugovorom za cca 400 – 500 %.

Što se tiče građana oni su trenutno mirni, ali pitanje vremena do kada. Naravno, sve je uvjetovano zbog povećanja cijena na tržištu plina. To je bilo 15.12.

16.12. meni dolazi prvi mail iz Prvog plinarskog društva gdje nas upozoravaju da ćemo imati prekoračene količine te da će nam iste morati fakturirati po tržišnim uvjetima. Naravno da mi odmah reagiramo jer ako nešto na tržištu kupite za 1,5, ne možete prodati za 0,5. A mi građanima tu razliku u cijeni nismo smjeli fakturirati jer je cijena od HERE zaštićena.

Odbijamo, i šaljemo i HERI i Ministarstvu dopise da nismo mi u mogućnosti na taj način raditi odnosno i po naputku samog Prvog plinarskog društva tražimo da se nađe model sufinanciranja razlike u cijeni plina. Tu dobivamo od Ministarstva nikakav odgovor, a od HERE dobivamo odgovor da prema Zakonu o energiji odnosno Zakonu o tržištu plina moramo uredno opskrbljivati građane i ne smijemo dovoditi u pitanje sigurnost građana.

13.01. je konačno poslan taj Aneks II od PPD-a sa računom sa 31.12. od 1.812.475,25 kuna.

Odgovor na taj Aneks da ne prihvaćamo tu cijenu po tržišnim uvjetima i da želimo da se konzumira po uvjetima ugovora kao što je bilo i do sada, dobivamo odbijenicu. Da bi nam nakon toga poslan prvi raskid ugovora uz prijetnju da moramo platiti 40 % nepreuzetih količina za 2022., 2023. i 2024. godinu. Izrazito nepovoljno što bi prouzročilo štetu od cca 10 mil. kuna.

Jer, znači, mi smo imali ugovor za građane sklopljen za tri godine.

Ovo cijelo vrijeme pričam, najveći problem se dogodio kod cijene i razlike u cijeni sa građanima, gdje mi nismo smjeli povećavati cijenu da nadoknadimo taj trošak. Zašto su oni na nas išli sa tržišnom cijenom pozivajući se na ugovor koji po nama nije imao osnove ali evo, zbog nekog mira i raznih dopisivanja i sa Ministarstvima i sa HEROM gdi nismo mogli iznaći nikakvo zajedničko rješenje. Korespodencija je cijela ovdje (pokazuje dokumentaciju), znači, mailovi na dnevnoj bazi i bori se sa tržištem što napraviti.

02.02. ja potpisujem Aneks II i prihvaćam račun od 31.12. od 1.812.475,25 kuna. E sad, pošto Zelinske komunalije nisu mogle taj iznos platiti u roku 20 dana kako oni to propisuju, tražili smo odgodu plaćanja i dobili smo na 24 mjeseca. Ali, moramo potpisati Sporazum koji je bio izrazito, u najmanju ruku, nazvao bih ga čak i lihvarski, sa 7,5 % kamata i uz to smo morali dati zadužnicu i Grad je morao dati jamstvo.

Nakon toga potpisivanja dostavili smo zadužnicu, ali nismo dostavili još jamstvo Grada odnosno upućen je zahtjev Gradu da bi taj Sporazum bio valjan trebalo bi dostaviti jamstvo Grada.

U međuvremenu je plaćena prva rata tog Sporazuma jer je išla odmah nakon desetak dana i poslan je dopis Ministarstvu gdi smo tražili od Ministarstva da nam refundira troškove od tih 1,8 mil kuna jer je to razlika cijene koju građani ne mogu platiti a mi moramo, odnosno da nam stvara gubitak.

Konačno smo nakon tog dopisa dobili termin sastanka u Ministarstvu gospodarstva gdje su bili prisutni Ivo Maletić, državni tajnik za energetiku, Kristina Čelić ravnateljica Uprave za energetiku, Sanja Ivelj načelnica Sektora za energetiku te Goran Babić direktor sektora za plin i naftu u Heri i Dunja Trakoštanec, glavna tajnica HERE. U biti, ljudi koji o svemu tome odlučuju.

Na žalost, na sastanku nije postignut dogovor oko trenutne situacije te je rečeno da gubitke moraju snositi sami opskrbljivači i jedinice lokalne samouprave a oni koji propadnu da će njih preuzeti zajamčeni opskrbljivač. Ništa, pokupite se, ajmo dalje.

03.03. dobivam dopis od PPD-a da nisu ispunjene obaveze iz Sporazuma i da nije dostavljeno jamstvo Grada te poslane opomene o dugovanjima.

U međuvremenu dobivamo obavijest od 04.03. od PPD-a, da smo prvi i drugi mjesec imali prekoračenja od 107 odnosno 115 %, dozvoljeno je bilo 110, ali da se moramo paziti jer ako u ožujku dođe veće prekoračenje da će nam opet zaračunati po tržišnim uvjetima.

Naravno da odgovor na dopis o više preuzetim količinama od Q1, te da nismo u mogućnosti preuzeti više količine plina po tržišnim uvjetima, odnosno samo po ugovornim, odnosno plus 35 % uvećana cijena za više preuzete količine.

10.03. sam tražio da se napravi tematska sjednica Nadzornog odbora i Zelina plina i Zelinskih komunalija da se članovi Nadzornog odbora obavijeste kakva je trenutna situacija sa opskrbom i distribucijom plina te problem zbog povećanja cijene plina koji su nastali na europskom tržištu.

Nakon toga, nakon dopisa gdje smo mi obavijestili PPD da ne želimo preuzeti nove količine plina u ožujku koje će biti iznad ugovorenih, nam dolazi odgovor da oni ne mogu prihvatiti naše uvjete. I svaki uvjet, odnosno što smo god mi tražili od njih dobili smo negativni odgovor odnosno bila je jednostrana oduka uzmi ili ostavi, to mora ići na taj način. I naravno da smo mi tu polako negdje mogli presjeći.

Nisam samo napomenuo da izjavu o solidarnom jamstvu gradu je 21.03., je došlo od Grada, da je Gradu nemoguće izdati sukladno zakonskim propisima, ista se može izdati samo za investicije, i ne za obročnu otplatu. Znači, zakonom o proračunima odnosno proračunskim pravilnikom.

Nakon toga, kad smo vidjeli da nemamo mi izlaza u svemu tome, kontaktiramo odvjetničko društvo i na koji način da se branimo, odnosno što da radimo.

28.03. su poslane izjave o raskidu svih ugovora zbog nepoštivanja sporazuma. Nije dostavljena izjava o solidarnom jamstvu Grada Svetog Ivana Zeline te su se ispunile okolnosti navedene sporazumom za jednostrani raskid ugovora. Napominjem, izjava se nije dostavila jer se nije mogla dostaviti zbog zakonskih propisa, samim time je bila ništavnost tog sporazuma. Jeli njihovo pravo bilo da raskinu ugovor ili nije, to će vrijeme pokazati. Nama je raskinut ugovor za prodaju plina obvezne javne usluge, ugovor o prodaji plina od 2019. do 2022. godine, te izjava o raskidu sporazuma. Isti dan sam kontaktiran telefonski iz PPD-a da su nam raskinuli ugovore ali da do 01.04. dođemo da potpišemo dnevne ugovore, da imaju građani plin do 01.04., a da će se vidjeti šta će biti od 01.04., inače oni u protivnom moraju pustiti zadužnice, blokirati nam račun. I na to sam pristao. Otišao sam u Zagreb, sjeo sam u auto, došao do Blaževdola da me šefica računovodstva zove, direktore nama su svi računi blokirani. Sad se vi dovezite u Zagreb i s njima pričajte. Naravno da me tamo dočekala elita sa odvjetnicima i pravnicima, meni samo žao šta si nisam župnika doveo. Ja sam potpisao taj ugovor o svemu tome.

Mi smo bili čak i u ishođenju kredita od jedne banke da podmirimo taj sporazum, da ne bi išla ta agonija nekud dalje, ali jednostavno razumijevanja s te strane nije bilo.

Moram napomenuti još jednu stvar, da u istim problemima smo svi opskrbljivači plina koji smo u skupini Prvog plinarskog društva. Brod plin je pod zajamčenim opskrbljivačem koji je puno veći od nas, Gradska plinara Zagreb svakodnevno čitate što se s njima događa, odnosno što će se dogoditi, to ćemo vidjeti. I ovdje u Zagrebačkoj županiji je pod zajamčenim opskrbljivačem Iva plin koji se našao u istim problemima kao i mi. To bi bilo ukratko sve.

Ali još bi samo napomenuo jednu stvar. Kad dolazi zajamčeni opskrbljivač na tržište propisano je točno Zakonom o tržištu plina. Da ja sad sve ne čitam, ali ima jedna stvar, Agencija zaprima pisanu obavijest o opskrbljivaču u poteškoćama sukladno članku 14., a on kaže „Proizvođač prirodnog plina dužan je pisanim putem obavijestiti agenciju o opskrbljivaču u poteškoćama, koji nije podmirio dospjele novčane obaveze u razdoblju od najmanje šezdeset dana prema proizvođaču plina.“ Isti taj tekst je i za operatera transportnog sustava i za operatera sustava skladišta plina i za operatera terminala za ukapljeni plina, i za operatera distribucijskog sustava, za operatera tržišta plina, trgovca plinom i opskrbljivača plinom. Znači, svi oni koji su mogli imati sa opskrbljivačem Zelinske komunalije problem, trebali su pokrenuti raskid ugovora, odnosno da na naše tržište dolazi zajamčeni opskrbljivač. Zakonom o tržištu plina je propisano „opskrbljivač u problemima je onaj koji u roku šezdeset dana ne može izvršavati svoje novčane obveze“. Znači mi u trenutku do 31.03. prema Prvom plinarskom društvu nikad nismo bili dužni više od 45 dana, ali su nam raskinuli ugovor na temelju ove Izjave koja je ništavna. To su stvari koje su se događale. Meni je žao da mi se unio nemir među djelatnike Zelinskih komunalija, mi cijelo vrijeme funkcioniramo, djelatnici su dobili plaću, usluge na terenu funkcioniraju, odvoz smeća, ukop pokojnika i svi drugi poslovi.

Ja se mogu osvrnuti ovdje na par stvari; koliki je gubitak Zelinskih komunalija u 2021. godini, gubitak je 2.595.598,02 kuna. Za cijelu 2021. Znači kompletno, što plin, što smeće, sve zajedno. Financijsko stanje za prvi kvartal 2022. godine je cca 1.350.000 kuna, i trenutno naplaćeno iz blokade je, sa današnjim danom 2.505.000 kuna. Eto ja bi ukratko toliko.

Darko Bistrički:

Hvala direktoru. Evo ja otvaram raspravu po ovoj točki dnevnog reda.

Eva Jendriš Škrljak: - pozdravlja sve prisutne

Predlažem da danas ovdje ne bude politikanstva i podmetanja, i predlažem da budemo iskreni koliko je god moguće. Žao mi je što je ova sjednica morala biti sastavljena na inicijativu oporbe, a sastavljena je samo s jednim ciljem, a to je da svi zajedno nađemo najbolje moguće rješenje za Zelinske komunalije, koje su u stopostotnom vlasništvu Grada. Meni je žao što je Nadzorni odbor obavješten u dvanaestom mjesecu, što je sjednica održana u trećem mjesecu, i što mi o tome tek sada razgovaramo. Naravno da to daje mjesta kojekakvim pričama i insinuacijama, a moglo se možda brže i jednostavnije i odmah riješiti. Znači, dug Zelinskih komunalija, ja pitam o ukupnom dugu na današnji dan, uključujući neplaćeni plin, uključujući penala i kamate je oko 3 milijuna i 300, 400 jel tako? Dali ste vi, gradonačelniče, koji predstavljate osnivača i vlasnika, dakle Grad, i koji ste jedini član Skupštine bili obavješteni o akumulaciji duga i kad? Jer prema svemu ovome što je gospodin Ivan Dananić naveo, prvi problemi su počeli već u šestom mjesecu, iako blagi, 2021. godine.

I drugo pitanje, za gospodina Ivan Dananića, Vama je naglo porasla potrošnja plina, rekli ste u 10., 11. i 12. mjesecu jer su drva poskupila pa su se ljudi prebacili na plin. Ja ne znam tko u 10., 11. i 12. mjesecu kupuje drva, ja se isto doma dijelom grijem na plin, dijelom na drva. Svoja drva sam kupila u šestom mjesecu, kad još nisu bila poskupila. I zanima me koliki je to novi broj ljudi zatražio opskrbu Zelinskim komunalijama brojem, koja je razlika u odnosu na prethodnu godinu i kolika je to razlika u prihodu, odnosno u novcima. Hvala.

Ivan Dananić:

Znači, u 2021. godini, vjerojatno niste pratili, to sam napomenuo, da je bilo priključeno 106 novih korisnika i da imamo podatak, da ih se deset vratilo iz prijašnjih opskrbljivača koji su bili na tržištu plina, znači oko 116.

Eva Jendriš Škrljak:

Dobro, i koliko je to više plina u odnosu na godinu prije. Deset posto? Petnaest?

Ivan Dananić:

Gledajte ovako, 1,6 mil, znači, to je bilo za 10. 11. i 12. mjesec 30 posto više, 2021. godine. Govorimo o toj godini. To je četvrti kvartal. Naravno da je i nama to bilo puno pa smo išli istraživati i zato smo došli do ovog.

Vi kažete, od kuda smo mi znali za drva. Znači, mi imamo djelatnike dolje koji su se cijelu godinu grijali na drva, ugradili su kondenzacijski bojler i onda smo išli uspoređivati koliko su trošili godinu prije, koliko su trošili sada. Znači, negdje oko 500 kubika je bila razlika. To je jedan. Znači, imamo djelatnika isto koji se grijao na drva, koji veli, mene drva dođu 9000 kuna, sveukupno potrošnja plina je 11000 kn, ja se čisto grijem cijelu godinu za to. Mislim, ja ne mogu imena spominjati, ali znači, to su stvari gdje smo mi išli sebe kontrolirati, jer i nama nije bilo jasno što se dešava.

Eva Jendriš Škrljak:

Vi možete pratiti potrošnju na dnevnoj razini, jel tako?

Ivan Dananić:

Mi možemo pratiti potrošnju što je izašlo na MRS Hrastje, onda vam se kad se očitava vidi ta razlika koliko je čitano, koliko je prošlo dolje. To je sad isto politika HERE i HROTEA, koliko mi znamo koliko je potrošeno, koliko je izašlo na MRS-u. To zna i kolega Sever.

Još jedanput ponavljam, da me pokušate shvatiti; nije se dogodio problem u količini plina, ta su odskakanja bila, ne znam, 10. i 11. ste imali ili jedan svibanj 2018. izrazito hladan, gdje smo duplo potrošili, ali ste imali ugovor o penalizaciji, onda je bi HEP plin kod nas, 15 posto za više preuzete količine i onda ste platili. Ovdje je bila penalizacija 35 posto, ali to je sve bilo dobro dok se cijena plina kretala oko 15, 20 do 25 eura po MGW/H, ali je plin u Božićno vrijeme bio na 170 eura po MGW/H, i naravno da je to otišlo u nebesa. Mi se nismo nadali, i nismo samo mi u tim problemima, svi imaju te probleme, samo je pitanje gdje će eskalirati. Vjerujte mi.

Eva Jendriš Škrljak:

Nemaju.

Ivan Dananić:

Vjerujte mi, imaju.

Darko Bistrički:

Molio bih vijećnike da za potpitanje staju za govornicom, s obzirom da se ne čuju i ne mogu se registrirati ta potpitanja, odnosno komentari.

Hrvoje Košćec:

Samo kratki odgovor. Da, obavješten sam ne samo o stanju duga nego obavješten sam o kompletnoj aktivnosti Zelinskih komunalija, znači da znam za problem i komunicirali smo, i na dnevnoj bazi komuniciramo i komuniciramo na rješavanju problema.

Jasna Novaković Marković: - pozdravlja sve prisutne

Kao što smo čuli kronologijom događaja, šta se sve izdogađalo i da je to krenulo od dvanaestog mjeseca, i kao što kaže gradonačelnik da je bio upoznat na svakodnevnoj bazi šta se događalo, samo na žalost, mi nismo bili upoznati, tako da je u intervjuu koji smo mogli pročitati, nažalost nas se optužilo da smo pripremili hajku, što ja osobno smatram da to nije u redu rečeno jer nismo imali nikakva saznanja što se događa, a nas kao vijećnike koje su izabrali građani, i koji su pitali da li znamo što se događa, da čuju da je blokada u Komunalijama, znamo da je Grad vlasnik, da je, kao što smo i čuli, gradonačelnik koji je jedini član Skupštine, nije se obratio ničim da bi upozorio i obavijestio što se točno događa. Ono što me dalje zasmetalo, pa me to malo i uvrijedilo da mi kao oporba koji smo izazvali nekakvu tu hajku, da smo htjeli iskoristiti za vlastitu promociju, što isto naravno nije točno. Mi samo želimo odgovore na pitanja koja, naravno, ne znamo. Mene bi također interesiralo, gospodine direktore, da li vi imate osobu, odnosno zaposlenika koji je zadužen za praćenje i analizu potrošnje plina i razlike, tko to radi i dali se to uopće radi? Da li se radi neka procjena koja je potrebna o naručivanju i rezerviranju? Također bi još htjela pitati našeg gradonačelnika; da li je Nadzorni odbor također bio upoznat sa situacijom koja se dogodila znači u drugom i trećem mjesecu ili oni nisu znali? Evo, na žalost, nema danas ni predsjednika Nadzornog odbora ovdje da nam možda i on može reći svoja saznanja. Hvala

Ivan Dananić:

Biti ću kratak. Da, imamo osobu koja radi analizu potrošnje i koja rezervira kapacitete. Znači, mi na dnevnoj bazi do devet sati moramo javiti koliko će dnevno građani Grada Svetog Ivana Zeline i općine Bedenice potrošiti. Znači, imate jedan maksimum i minimum. Znači, prati se prethodni dan, na temelju prethodnog dana se rezervira za taj dan.

Maksimilijan Jarec: - pozdravlja sve prisutne

Nije uobičajeno sazivanje sjednice na zahtjev oporbe, zasigurno je to razlog da je ova današnja sjednica probudila zanimanje i interes kod većeg broja naših građana. Zanimljivo je da se na sazivanje današnje sjednice osvrnuo i gospodin gradonačelnik na facebook profilu riječima da ovom sjednicom oporba želi steći jeftine političke poene. Koliko je to promašena i besmislena tvrdnja gospodina gradonačelnika govore gole činjenice same po sebi. Naime, mi smo se danas ovdje sastali nakon što su do nas iz zelinske javnosti došle informacije o više milijunskim gubicima Zelinskih komunalija, i njihovom dolasku u tešku financijsku situaciju koja bi mogla završiti čak i bankrotom. To sigurno nije stanje na koje treba gledati pasivno i sa strane, to sigurno nije stjecanje jeftinih političkih poena od strane oporbe, već prije svega ozbiljna briga da upravo mi ne upropastimo i rasprodamo ono što je stvarano prije nas i za naše zajedničke potrebe. Smatram da je obveza i dužnost svakog od nas lokalnih političara čuvati dobra koja smo naslijedili, činiti sve da se ona ne obezvrjeđuju lošim i nestručnim politikama, samovoljom i bahatošću.

Da se podsjetimo, Zelinske komunalije, osmišljene su i osnovane u svrhu stvaranja i održavanja što više razine komunalnog standarda u našoj sredini. Zelinske komunalije trebale bi biti jezgra i generator komunalnog i šireg razvoja Zeline, a ne kao što danas, problematična firma na rubu bankrota. Koliko god vi gospodo iz vlasti smatrate nas oporbu jalovom i nestručnom, dozvolite da vas podsjetim da smo ovako nešto predvidjeli i ukazali vam na drugoj sjednici Gradskog vijeća koje je održano 02.09.2021. godine. Na toj sjednici naime dogodila se jedna farsa, gospodin gradonačelnik je predložio nama vijećnicima četiri osobe, pa da ih onda mi predložimo njemu za imenovanje u Nadzorni odbor Zelinskih komunalija. Pokušali smo pri tome raspravom ukazati gospodinu gradonačelniku da predloženi ljudi nisu baš nikakva garancija za uspješno funkcioniranje Zelinskih komunalija, ali na žalost, od gradonačelnika smo dobili jasan odgovor; ja garantiram za njihovu stručnost i kvalitetu. Ja vjerujem u njih. I zato je danas najveća odgovornost za teško stanje Zelinskih komunalija na vama gradonačelniče, jer ste unatoč našim dobronamjernim upozorenjima i čuđenju zelinske javnosti, u Nadzorni odbor ugurali, postavili potpuno nekompetentne i nestručne ljude.

A sada samo nekoliko riječi o plinu i plinskoj mreži. Situacija je ozbiljna, a pogotovo za korisnike plina. Ne samo u kućanstvu, nego i za ljude koji se bavim nekim poslovnim djelatnostima, tj. obrtnici i OPG-ovi te firme. Bojim se da iza svega opet stoji obezvrjeđivanje gradske mreže koju su izgradili isključivo naši roditelji i to u vrijeme rata u najtežim danima za Hrvatsku. Izgrađeno je 230 km mreže koja dan danas nema nikakvih havarija, kvarova i gubitka plina. Inače su priključak plaćali građani, odnosno naši roditelji 1980 maraka, što je danas minimalno 2000 eura, pošto vrijednost novca pada, a vrijednost radova raste. Radovi su započeli 1997. godine, te je u prve dvije godine izgrađeno oko 200 kilometara mreže. Što je strašno puno. Uporabna dozvola je izvođena 1999. godine kada je mreža predana od Grada na korištenje, čuvanje i održavanje Zelinskim komunalijama. Prijenos nije zadirao u nikakve vlasničke odnose vezano uz plinsku mrežu. Potpisan je akt da svi potrošači koji sklope ugovor o priključku do 1. listopada 2000. godine stječu pravo na priključak, pravo na suvlasnički dio cjelokupnog objekta plinske mreže u Svetom Ivanu Zelini. Zato bez ikakve osnove, padaju u vodu sve floskule o nekakvoj zastari koja je nastupila građanima da budu punopravni članovi u suvlasničkoj zajednici Zelinskog plinovoda iz jednostavnog i prostog razloga, što vlasnička prava ne zastarijevaju. Okvirna vrijednost Zelinskog plinovoda 2006. bilo je oko 41 i pol milijun kuna, te građanima pripada skoro 21 milijun kuna, a gradu Svetom Ivanu Zelini 13 i pol milijun kuna, a ostatak Zelinskim komunalijama. 2872 priključka daju pravo na razmjenu suvlasničkog dijela, danas plinska mreža vrijedi više, jer je vrijednost radova porasla minimalno duplo.

Kolegice i kolege vijećnici, situacija u Zelinskim komunalijama je krajnje ozbiljna, zato sazivanje ove današnje sjednice ima puni smisao, naša je dužnost zaustaviti urušavanje jedne firme trgovačkog društva, koja bi trebala biti motor komunalnog razvoja Zeline. Umjesto da proširimo djelatnosti, kod nas se dešava suprotno. Nedavna presuda Ustavnog suda RH u korist Ivanca i Jastrebarskog i još 40 gradova i općina govori da nije trebalo tako olako bez smisla izručiti Zelinski vodovod županijskim birokratima koji dižu cijenu vode u nebesa. Ne mogu se oteti dojmu da nas gospodin gradonačelnik ponovno vraća u 2017. godinu, ponovno pokušava prodati Zelinsku plinsku mrežu, čini se onim istim osobama koje je 2000. nazivao velikim igračima. Slijedom svega što sam rekao, predlažem i tražim da na današnjoj sjednici se glasa o ovim prijedlozima.

Pod broj jedan, da se izglasa nepovjerenje Nadzornom odboru Zelinskih komunalija jer su suodgovorni za postojeće teško stanje u trgovačkom društvu.

Pod broj dva, da se raspiše javni poziv, ne javni natječaj, za članove Nadzornog odbora, pri čemu bi stručnost, kompetentnost bili osnovni i temeljni kriterij za izbor novih članova Nadzornog odbora. Ako se ne pobrinemo svi skupa zajedno, a tu smo da se pobrinemo svi skupa zajedno, da spasimo Zelinske komunalije, da spasimo sve u Zelini što se može i da ne rasprodajemo ono što nismo stvarali. Završiti ću sa sarkazmom, jer ova današnja situacija Zelinskih komunalija to i zahtjeva; ako se tako nastavi, uskoro nam neće preostati ništa drugo, nego da molimo dragog Boga da nam Zelinčani što češće i redovitije umiru, jer uz smeće, ostati će komunalijama samo pokapanje mrtvaca. Još se bi tu nadovezao, pitao bih Vas direktore Zelinskih komunalija, koliko je povećanje potrošnje plina bilo u postocima s obzirom na prijašnju godinu?

Ivan Dananić:

Nemam izvučene postotke, ali me možete pratiti u kilovat satima, ako nije problem. Znači, zakupljene količine su bile 33.800.000 kWh. U 2020. i 2021. realizacija je bila 33.172.159 kWh, znači po nekoj procjeni 95/6 %. A u 2021./2022. 42.308.000 kWh. Znači, 11 milijuna kwh više, ono što sam rekao, to je nekih trideset i nešto posto. I to je ta razlika koja je došla na naplatu po tržišnim uvjetima. A uz to, opet se vraćam, 12. mjesec 2020. na bazi od 2015. do 2020. su to količine koje su se redovno trošile. Ja ću vam samo za usporedbu, ako dozvolite mi reći , da je ožujak 2020./2021. 3.192.000, a 2021./2022. 5.060,000, dok ja već imam zakupljene količine. Ja nisam mogao znati da će se to dogoditi, ili neće.

Maksimilijan Jarec:

S obzirom da ste vi rekli da imaju svi problema koji imaju ugovor sa Prvim plinarskim društvom, većinom, zašto mi nismo na vrijeme promijenili dobavljača?

Ivan Dananić:

Ne možete kada vi potpišete ugovor na tri godine, ja sam imao s njima potpisan ugovor od 2018. godine. Od 2019 do 2022. godine sam imao potpisan ugovor na tri godine sa poslovnim subjektima. Mi smo dvije godine odradili izvrsno. Treća godina je došao problem za sve. Kako je došao za nas, tako je došao i za njih. Opet napominjem, tko je mogao predvidjeti rat, odnosno tržišne uvjete na tržištu s plinom. Ja od 2015. od kada sam u Komunalijama, 2016. ili 2017. je došao plin na 30 eura po MWh, to je bila revolucija na tržištu. A sad je za Božićno vrijeme na tržištu bio za 170 eura. U trećem mjesecu je bio na 240 eura/MWh. Naravno, slažem se da to netko treba platiti, ali zašto se guralo sve na nas opskrbljivače? Ne samo na Zelinske komunalije. I na Brod plin i na sve druge. Zašto država, zašto HERA, zašto Ministarstvo gospodarstva, kažu pomoći ćemo građanima, a opskrbljivači su u problemima. Znači, tu je netko trebao isto uskočiti. Cijela Europa ima taj problem, cijela Europa to rješava. Ne opravdavam ja sebe, nego velim vam što se događa s količinama, jer nema staklene kugle. Vi kad gledate pet godina, ajde da smo gledali tri mjeseca pa da smo ovo napravili, ja ne bi riječ rekao, ja bi se pokupio, rekao zdravo, doviđenja. Ali nemaš na osnovu čega, kad pratiš što se dešava.

Maksimilijan Jarec:

Još jedno pitanje, da li postoji mogućnost, da vas pitam malo profesionalno, pošto nemam saznanja, da li postoji mogućnost da je u biti ta kvaliteta plina lošija, pa s obzirom da se troši više plina? Jednostavno da je možda lošiji plin?

Ivan Dananić:

Ja na žalost na to pitanje ne mogu odgovoriti. Znači ima vrijednost koju INA svaki mjesec do petog šalje opskrbljivaču prema, ono što ste gledali 9,62, donja ogrijevna vrijednost, kad se obračunava, znači to netko drugi procjenjuje kvalitetu plina.

Maksimilijan Jarec:

I koliko sam čuo iz izlaganja, da ste u biti komunicirali vi i gradonačelnik međusobno bez Nadzornog odbora, znači, Nadzorni odbor u biti kao da ne postoji u ovoj situaciji?

Ivan Dananić:

Ja po obavezi i po menadžerskom ugovoru, kad do neke takve izvanredne situacije dođe, isti tren obavijestiti Skupštinu. Meni je skupština gradonačelnik.

Maksimilijan Jarec:

Da, znači, skupština je u biti jedan jedini član, gradonačelnik?

Ivan Dananić:

Da, i Gradonačelnik je obaviješten o svim situacijama. Naravno da smo o tome morali obavijestiti nadzorni odbor.

Maksimilijan Jarec:

Mene samo interesira, zašto se to onda zove skupština? Skupština je skup ljudi, a ne jedan čovjek? Mislim da je tak imal i pokojni Milan Bandić, sam član skupštine, pa je to tak završilo kako i završava kod njih. Hvala lijepa.

Damir Cvrlja – pozdravlja sve prisutne

Da ne duljim, ja nisam nekakav stručnjak u problematici koja je prisutna pa bih pitao gradonačelnika da li se očekuju kakve tužbe i potraživanja pravnih osoba koje imaju ugovor sa Zelinskim komunalijama? Znači, ugovorene cijene plina i koliko bi mogao iznositi ta još dodatna potraživanja na sve ove nedaće koje su nas zadesile?

I još jedno pitanje; tko, odnosno, kako će se vraćati novonastali dug Zelinskih komunalija, sa kojim sredstvima, budući da prihodi od opskrbe plinom su iznosili jednu lijepu cifru, ja je ne znam točno, ali navodno oko 15 milijuna kuna?

Hrvoje Košćec:

Evo, kad pitate da li očekujemo tužbe, to je kao da me pitate da li će vas susjed tužiti. Znači, to ne mogu znati. Trebao bi imati kristalnu kuglu da znam da li će netko tužiti. Drugo koliko je poticajno potraživanje, ne mogu ni to znati, zato što je pitanje koliko će ti potrošači trošiti plina u ljetnom periodu, i drugo kolika će biti aktualna cijena plina na tržištu plina. Što je još malo veća kristalna kugla da bi se moglo nagađati. Treće, kako će se vraćati dug? Prihodi od 15 milijuna? Pa mislim da su osnove ekonomije da nije stvar u prihodima nego u profitu. Znači, koliko sam ja upoznat, Zelinske komunalije su na prodaji plina građanima imali maržu od 6 lipa. O čemu pričamo? Znači, pričamo o minimalnoj marži i govorimo o tome da je profit od plina na razini od 200 tisuća kuna godišnje. Znači, bespredmetno je.

Damir Cvrlja:

Znači, od opskrbe plinom je 200 tisuća kuna godišnji prihod?

Hrvoje Košćec:

Što se tiče građana, to je bila projekcija za 2020., 2021.

Damir Cvrlja:

Ne građana, nisu samo građani ovdje bitni. Ovo što se tiče kristalne kugle. Izgleda da ste vi imali kristalnu kuglu i pratili ju dok se sve ovo izdešavalo.

S ovim odgovorom nisam zadovoljan, o kristalnoj kugli. Tu vam se dugovi znači dalje penju. I nemate znači rješenje, nemate vizije kako ćete svoje komunalno poduzeće, osigurati mu da bude likvidno i da funkcionira, sa svim svojim djelatnicima i građani sa svim svojim uslugama koje su potrebne. Hvala

Hrvoje Košćec:

Ja ću se ponovno nadovezati. Znači, devet godina sam na ovom mjestu i devet godina Zelinske komunalije uredno funkcioniraju, neću reći bez problema. Nitko od vas ne postavlja pitanja koliki je bio gubitak 2017. godine. Kad smo morali izknjižiti sva ona nenaplaćena potraživanja starija od 5, 6, 7 ili više godina. Koja nisu bila knjižena kako treba, plus slučaj Mihalic, koji nas je koštao preko milijun dvjesto do tristo tisuća kuna, i riješili smo taj problem. Vi sada mene pitate kako ćemo riješiti dug. Riješiti ćemo ga. Prvo ga treba točno utvrditi jer još nije sve definirano. Ali kao što smo riješili sve dosadašnje probleme, riješiti ćemo i ovaj.

Brigitte Berulec: - pozdravlja se prisutne

Meni je žao što danas moramo raspravljati o jednoj vrlo osjetljivoj temi, o kojoj smo morali sazvati ovu tematsku sjednicu na inicijativu oporbe. Gdje smo danas čuli, i ja zahvaljujem kolegici Evi, jer nisam imala vremena pratiti neka zbivanja u Svetom Ivanu Zelini, i ono što sam načula o komunalnom poduzeću, nisam uzimala na određen način, ne ozbiljno, nego da su to jedna naklapanja ili razne priče. Međutim, kad se otvorila priča, bilo je vrlo čudno da mi ne znamo ništa o tome i da se o tome javnost nije obavijestila i da o tome nitko ništa nije znao. Ono što mislim da bi trebalo biti u redu, da u takvim situacijama, jer komunalno poduzeće smatram da je itekako bitno za grad i građane Svetog Ivana Zeline i za usluge koje oni koriste od tog poduzeća, i sve one djelatnike koji rade u komunalnom poduzeću jer nije to nimalo bezazlena situacija jer mnogi nemaju informacije, mnogi ne znaju što će se dešavati i da se itekako špekulira i da mnogi razmišljaju da li će možda ostati bez posla i što će biti sutra. A krizna vremena su itekako ne samo u Hrvatskoj nego i u svijetu i u Europi, i na taj način nas je itekako zabrinula ova situacija. Žao mi je što je gradonačelnik u svojem intervjuu, nakon inicijative oporbe mislio da mi želimo uzeti neke jeftine političke poene. To nisu nimalo jeftini politički poeni. Ja se ne služim jeftinim političkim poenima. Ovo bi mogli biti itekako vrlo skupi politički poeni jer se radi o vrlo ozbiljnoj situaciji. Ono što ću ja sad pitati direktora komunalnog poduzeća, u ovoj cijeloj situaciji koja se dešava oko opskrbe plinom, ovom, onom, vrlo stručni ljudi raspravljaju o tome, i naravno da su saznanja ovakva i onakva, da li ste vi kontaktirali sa ostalim direktorima komunalnih poduzeća na području Zagrebačke županije, kako oni rješavaju taj problem, da li oni imaju taj problem i na koji način su oni to riješili u cijeloj toj priči? Da spase komunalno poduzeće, da spase plin. Da li ste kontaktirali, da li imate podatak koja sve poduzeća ili sva poduzeća imaju ovaj problem kao komunalno poduzeće grada Svetog Ivana Zeline?

Ivan Dananić:

Zelinske komunalije su jedino poduzeće koje radi opskrbu plinom na području Zagrebačke županije, čini mi se i na području Hrvatske, jer su većinom izdvojili pod distribuciju i pod opskrbu plinom pod druga poduzeća. Komunikacija je aktivna. Bilo je već nekoliko sastanaka na nivou opskrbljivača i distributera, osobno sam bio na tri sastanka. U Gradskoj plinari Zagreb, di smo razgovarali, kad smo dogovarali da ćemo ići u Ministarstvo na sastanak. Znači išla je delegacija od jačih opskrbljivača, jer mi smo najmanji opskrbljivač na području što Zagrebačke županije što Hrvatske. Inače, u Zagrebačkoj županiji samo Zelinske komunalije rade opskrbu u javnoj usluzi na svojem području i općini Bedenica. Ne znam jel znate, grad Vrbovec nije prošao na natječaju 2020. godine i njima opskrba u javnoj usluzi radi Gradska plinara Zagreb. Ivaplin, Ivanić Grad, dobila je, sama radi, ali je bio veletrgovac Gradska plinara Zagreb. I sva okolna gradovi i općine, mislim da su svi pod Gradskom plinarom Zagreb.

Brigitte Berulec:

Hvala. Evo to su informacije koje su vrlo bitne na kraju cijele priče da mi znamo što se dešava sa komunalnim poduzećima, da ste vi jedini koji to radite. Ono što smo danas saznali da 10.03.2022. ste imali tematsku sjednicu koju ste vi direktore zatražili, tematsku sjednicu Nadzornog odbora, ja Vas molim da mi sada kažete, Vi ste znali ovaj problem, i od kraja godine znate za dramu oko plina, i sad tek Zelinčani su ustvari saznali za to, što mislim da nije korektno, u najmanju ruku. Što je bilo na toj tematskoj sjednici? Da li je bilo izvješće o ovome što ste vi nama dali, meni je žao što danas nemamo ovdje predsjednika Nadzornog odbora, da nam i on objasni svoju ulogu, na koji je način Nadzorni odbor, kao takav, koji prima jednu izdašnu naknadu, mjesečnu i u četiri godine, koja je to jedna impozantna cifra, na koji je način reagirao? Da li je kakav prijedlog došao od tog Nadzornog odbora od tematske sjednice i da li su oni možda inicirali da bi trebali obavijestiti Gradsko vijeće, pa da su i rekli na toj sjednici, pa gradonačelniče, trebate i vi obavijestiti, sazvati tematsku sjednicu, obavijestiti građane, a ne da mi slušamo nekakve stvari što se tiče intervjua koji, stvarne probleme ionako rješavamo bez njih. Što to znači? Tako da bi Vas ja molila, što je bilo na toj tematskoj sjednici, kako je nadzorni odbor reagirao, što se dešavalo, i zašto niste onda, kada su problemi onda već od početka i od kraja godine znali za to, ili na kraju, gradonačelniče, Vi koji ste znali, jedina skupština društva, koji je podstavio upravu, koji je nama predložio Nadzorni odbor, da izglasa Vaša većina taj Nadzorni odbor, gdje ja stojim iza svojih riječi, iza onoga što sam rekla vezano za Nadzorni odbor, neki su se posprdno ovdje ismijavali s toga. Međutim, kada dolazi do problema, sve je divno dok nema problema, e onda kada dođe do problema onda se svi čudimo. Pa znate, ovi političke poene… Ne, mene zanima, mi smo u službi naroda, mi smo u službi građana ovoga grada i nije nimalo bezazlena situacija vezana za komunalno poduzeće. Zato vas molim direktore da mi odgovorite, ako ste znali što ste razgovarali, na koji način ćete riješiti? Isto tako, možete li garantirati da se neće osjetiti dug kroz lošije usluge, ni kroz veće cijene usluge Zelinskih komunalija, u slučaju stečaja, postoji li plan kako će funkcionirati komunalne usluge? Hvala lijepo

Ivan Dananić:

Na sjednici Nadzornog odbora iznesena je ista ova problematika koja je iznesena i ovdje kod vas, samo sa odmakom do 10.03. jer nismo znali što će biti kasnije. Odnosno, znali smo što će biti kasnije, gdje je moj prijedlog bio i sa kojim se Nadzorni odbor složio da ne idemo u nova potpisivanja aneksa ugovora i da ne stvaramo novi gubitak, odnosno nove troškove za Zelinske komunalije jer da to nema smisla. Zašto su građani malo kasnije obaviješteni, odnosno saznali, ja ću samo jednu stvar reći; ni mi nismo znali da će doći do ovoga. Znači ja sam pročitao Zakon o tržištu plina nekoliko puta. Opskrbljivač u problemima, ako šezdeset dana ne može izvršavati svoje usluge, znači, tu se nismo vidjeli. Imali smo problem sa onim sporazumom, zbog jamstva grada, tu smo znali da će biti ništetan, nismo znali da će otići u tom smjeru.

28.03. su nama raskinuti svi ugovori. Isti dan obavještavamo HERU i Ministarstvo.

25. travnja tek HERA donosi odluku. Njima treba mjesec dana, ne znaju šta napraviti. Mi izađemo van sa dopisom da od 01.04. nismo opskrbljivači i sami sebi pljunemo u lice. Oprostite na izrazu. Jer mi jesmo opskrbljivači dok ne dođe zajamčeni opskrbljivač. Jer je nama tako prezentirano. Oni nisu znali mjesec dana na čemu da nama oduzmu energetsku dozvolu. Naravno da smo izašli van sa letcima o očitovanju plina koji su ovih dana podijeljene građanima, naravno da smo stavili na naše stranice tek sad kad znamo što, zbog čega i tko će biti novi. Što se tiče stečaja? Ako do toga dođe ćemo razmišljati, ali ne bi trebalo doći do stečaja. Stečaj jedino može pokrenuti Prvo plinarsko društvo. On je najveći vjerovnik. Radimo na tome, dogovaramo strategiju da do toga ne dođe.

Eva Jendriš Škrljak:

Poštovani gradonačelniče, ja bih vas lijepo zamolila da na konkretno pitanja konkretno i odgovorite. Nije točno da je dobit Zelinskih komunalija 200 tisuća kuna u prethodnim vremenima. U dobrim vremenima dobit Zelinskih komunalija je bila milijun kuna. Jer dobit se bazira na gospodarstvenicima i istina je ovo što je rekao gospodin Dananić, da su marže od građanstva male. Ali to čini samo 50 posto ukupne dobiti, odnosno ukupnog prihoda društva. Drugo, uspoređivanje Iva plina, Dukoma kao što je sad objašnjeno, je neusporedivo. Oni imaju odvojenog opskrbljivača od komunalija i nisu u problemu blokade. Mi od četiri računa imamo blokirana tri računa. Treće, kad tako dobro rješavate sve probleme, moje pitanje, zašto Grad, a ima pravo, ne samo za investicije, jer sam se informirala u Ministarstvu financija, nije dao kapitalnu pomoć svom poduzeću? Hvala

Miroslav Gjurašin – pozdravlja sve prisutne

Imao bih jedno kratko, ali važno pitanje za gospodina direktora; u ovoj situaciji svi razmišljamo o radnim mjestima, da li ćemo uspjeti zadržati sve zaposlenike, da li će biti zbog ove situacije viška zaposlenih? Sigurno i mi svi i naši ljudi i građani razmišljaju o toj situaciji pa vas molim ako bi mogli pojasniti pitanje da li će se uspjeti zadržati radna mjesta u ovoj situaciji? Hvala lijepa

Ivan Dananić:

Evo biti će kratak. Radna mjesta će se sva zadržati. Mi imamo trenutno potrebe za radnim mjestima, ali radnika komunalnih usluga i grobara. Što se tiče opskrbe plinom, djelatnici koji su radili na praćenju rade i ostale poslove. Znači, nije bio nitko zaposlen izričito na opskrbi plinom. Postavlja se pitanje što je sa inkasatorima, dečkima koji očitavaju plin, znači, oni će i dalje očitavati plin, Zelina plin kao distributer i dalje ima obavezu očitavanja plina. To su djelatnici Zelinskih komunalija koji iz usluge očitavaju plin za tvrtku Zelina plin. I znači, nema viška zaposlenika, velim, dapače, kroz ljetne mjesece imamo i deficit.

Mladen Jurišković:

Nisam ni ja stručnjak u energetici, dapače, grijem se na drva. Odem u šumu, narušim si drva, ali mnogi naši sugrađani to ne mogu i čekaju zadnji čas da kupe drva za zimu. Čekaju jer nisu financijski sposobni ranije i to nije kriva ova gradska vlast tu, nego je kriva ona viša vlast, na kojoj se u miješanoj bazi izmjenjuju ministri jer se otkrivaju koruptivne radnje. Dakle, ta vlast je kriva za to. U datom momentu plin je bio najjeftiniji energent. Jesmo li mogli mi predvidjeti korona krizu? Nismo. Rat u Ukrajini? Također nismo. Kao što smo čuli gospodina Dananića, nismo jedini u RH koji imaju probleme sa plinom. Jesmo li? Nismo. Novoosnivani klub vijećnika Fokusa podupire svaki napor kako gradonačelnika tako i Grada u rješenju ovoga problema. Akta non verba. Hvala

Eva Jendriš Škrljak:

Poštovani kolega Juriškoviću, naravno da je situacija teška i krizna posebice sad nakon rata u Ukrajini, ali kao što smo čuli iz izvještaja našeg direktora, prvi problemi su počeli u šestom mjesecu 2021., tada od rata u Ukrajini nije bilo ni r. Hvala.

Ivan Dananić:

Mislim da ste malo krivo povezali. Nije nastao problem, u tom šestom mjesecu, odnosno drugom kvartalu je nastala veća količina potrošnje plina koja je fakturirana po onom ugovoru od 35 posto.

Eva Jendriš Škrljak:

Opet još nije bilo rata.

Ivan Dananić:

Dakle i prije je bilo kad su bile količine veće je bilo fakturirano po 35 posto. Pa penale vi imate svaki mjesec ili u minusu ili u plusu. I onda ih morate plaćati. Prvi problemi su nastali 15.12. kada smo upozoreni da će višak preuzetih količina biti fakturirani po tržišnim uvjetima. I onda kada vam fakturira pod 0,06 kn/kWh a onda vam dođe po 0,87, pa si računajte koliki je to postotak. I naravno da skačete na zadnje noge i borite se na sve moguće načine. I to nije bio šesti mjesec. Bile su prekoračene količine, ali koje su fakturirane po onih 35 posto, dok se netko nije sjetio da, sad idemo naći ono što piše iza zareza, pa ćemo ih sad da su nemarni u preuzimanju. Naravno da sad moramo imati uključene odvjetnike da vade iz ugovora i oni neke stvari koje nisu kako treba.

Eva Jendriš Škrljak:

Možete li Vi nama svima gradskim vijećnicima taj ugovor sa PPD-om predočiti?

Ivan Dananić:

Što se mene tiče, da. Ne znam jel smijem zakonski predočiti. Mislim, tajne nemam nikakve. Mogu. Evo, ja ću vam ga iskopirati, ja ću vam ga dati. Mislim, on je zaštićen od PPD-a. Konzultirat ću se da ne bi imao onda još većih problema jer sam ga dao van. Mislim, ja mogu te neke stvari izvući, pročitati, jer piše unutra da je zaštićen.

Brigitte Berulec:

Ja ću samo ponoviti, žao mi je direktore što vi morate odgovarati na pitanja gradskih vijećnika, ali to je Vaša i obaveza i dužnost, mada je i dužnost Skupštine društva, da bude i odgovorna osoba, što se tiče komunalnog poduzeća, jer postavlja upravu i nadzorni odbor kao što sam rekla, i većinu. Ono što mi niste odgovorili na pitanje, možete li garantirati ili barem donekle, da građani neće osjetiti ovaj dug kroz lošije usluge, niti kroz veće cijene usluga Zelinskih komunalija, što je vrlo bitno jer cijela situacija koja nije nimalo dobra i povećanje računa koji su i ovako i onako veliki, da li će oni biti veći zbog cjelokupne situacije da bi se vratila dugovanja, i u slučaju stečaja, da li postoji plan? Kako će se dalje funkcionirati? Ili će se o tome kasnije razgovarati? To je ono što bih ja voljela čuti kao Vaš odgovor. A za gradonačelnika imam pitanje, kao što je naveo, da i dalje ostaje na njemu da će riješiti sve probleme ovoga grada, bez obzira na oporbu, i da niste mogli utjecati na neke stvari, točno, niste mogli utjecati, ali ste naveli da ćete to riješiti pa me zanima, da li imate viziju, kako ćete to riješiti, način kako ćete to riješiti, da barem jedan dio nama sada kažete, ili ako ćete rješavati kroz određeno vrijeme, jer će se tu gomilati, problemi neće sami od sebe nestati, da ćete onda sazvati Gradsko vijeće ili tematsku sjednicu, da nećemo opet preko facebooka se dopisivati, nego jednostavno kao ljudi sjesti i kao izabrani vijećnici, i Vi kao izabrani gradonačelnik ovoga grada, gdje itekako je to Vaš posao, naravno jer se i za to plaćeni jako dobro. Tako da ne moramo preko facebooka, preko medija se prepucavati, nego kao ljudi da sjednemo, jer ja zaista nemam problem, bez obzira što sam u oporbi, saslušati, predložiti, podržati dobar prijedlog i da svi zajedno na dobrobit ovoga grada i svih građana, riješimo i pomognemo direktoru i svim tim ljudima koji rade u komunalnom poduzeću, i na kraju Vama gradonačelniče, da niste usamljeni kao što ste rekli, u toj problematici, da zajedno riješimo taj problem i da o tome lijepo sjedimo i razgovaramo, a ne da moramo na taj način da mi nekakvu hajku prije Uskrsa, poslije Uskrsa, nekakvih blagdana gdje svi želimo nekakav mir. Ja bih voljela da na taj način komuniciramo i na taj način rješavamo probleme, i sigurno da ću podržati dobar projekat i da ću podržati dobro rješenje, ali ovo je samo cilj da se riješi problematika, da građani ne osjete već ionako velike račune komunalnog poduzeća i svih usluga koje itekako plaćaju. A da ne kažem da se nismo još dotaknuli vezano otpada gdje ćemo imati itekako velikih problema, ali to ćemo rješavati vjerojatno nekom drugom prilikom ili ćemo, ja se nadam biti na vrijeme o tome obaviješteni. Hvala

Ivan Dananić:

Komunalne usluge neće trpjeti, to je sigurno. Što se tiče povećanja cijena; ovo što je povećano je povećano. Meni je neshvatljivo da se sad komunicira da je smeće poskupjelo jer imaju problema sa plinom, ne nije. Vi ste svi ovdje bili i donesena je ta odluka o visini cijene, ona je trenutno udar na građane Zeline, ali njihova cijena se nije mijenjala od 2012. godine., a sama cijena što se tiče okruženja je plus, minus deset posto ovisno od grada do grada. Povećanje drugih cijena komunalnih usluga sigurno neće biti, eventualno možda će biti one koje su vezane uz tržišnu uslugu. Znači, pogrebna djelatnost, ako nabava ljesova poskupi, onda mora poskupiti i kod mene. Usluga ukopa neće poskupiti jer je to komunalna djelatnost, a prodaja ljesova i prijevoz pokojnika je tržišna djelatnost. To je ono što nisam ni ja znao dok nisam došao dolje. To je trebalo razdvojiti i tako funkcioniramo. Uz to da pogrebna oprema u Zelinskim komunalijama je još uvijek na pola jeftinija nego u okruženju kod privatnih prodavatelja.

Eva Jendriš Škrljak:

Spominjali ste odvjetničke usluge u borbi za Zelinske komunalije. Koje odvjetničko društvo zastupa naš Grad i Zelinske komunalije?

Ivan Dananić:

Trenutno smo u pregovorima. Nismo još javno izašli s njima van. I oni bi se ovih dana trebali obratiti PPD-u. Mislim, ja vam mogu reći, odvjetničko društvo Mucalo iz Zagreba. To je odvjetničko društvo koje se bavi energetskim pitanjima već niz godina.

Jasna Novaković Marković:

S obzirom da smo čuli problematiku i ne znamo koje će biti rješenje ja sam došla do jednog pitanja koji me sad muči, da li će ovaj novi dug, koji je nastao, i ono što smo čuli da očigledno nema dovoljno dobiti, profita, da li će to iziskivati potrebu hitnog rebalansa proračuna? Mislim, da li ste s obzirom na brojke koje imate, vjerujem da bi trebalo razmišljati o svemu, jer ovo je vrlo ozbiljna situacija.

Mario Dukarić:

Evo kad sam dolazio ovdje, sam sebi sam postavio pitanje; što zapravo očekujem od ove sjednice? Hoće li oporba koja je sazvala ovu sjednicu doći sa nekim konkretnim rješenjima? Ili prijedlozima? Ili će sve ovo ispasti samo predstava za društvene mreže? Evo čini mi se da je rasprava pri kraju, a zapravo nekih konkretnih, konstruktivnih prijedloga od oporbe nismo čuli. Da bude stvar još bolja, problem, odnosno rješenje za problem je čak pronađen. Kao što smo čuli od strane gospodina direktora i prije samog održavanja ove sjednice što je on u svom uvodnom izlaganju lijepo objasnio. Zbog toga se stvarno pitam čemu sve ovo? Čemu ona silna hajka na društvenim mrežama, širenje panike da će sve stati, da će ljudi u komunalcu dobiti otkaze, da ovo, da ono. Mi nismo ti koji se bave propagandom. Govore oni koji su ovu sjednicu sazvali, citiram njihovu objavu na faceebooku „Tražimo sjednicu vijeća, ne kako bi samo skupljali političke bodove, jer izbori nisu, već kako bi savjesnim djelovanjem, zajednički pronašli rješenje problema. I vlast i oporba zajedništvom. Odgovorno, bez svađa, podjela i niskih strasti. Samo razmjenom mišljenja i pogledom u zajedničku budućnost trebamo pronaći najoptimalnije rješenje za naše Zelinske komunalije.“ Ali bojim se da mi danas nismo čuli ni razmjenu mišljenja, niti nikakva rješenja. Dapače, bili su to komentari, pogled u nazad i sto puta smo čuli onu izlizanu frazu da ova sjednica nije sazvana zbog propagande. Čuli smo i dosta brkanja stvari. Osnovnih pojmova kao što su distribucija, opskrba, evo imali smo sreće što je direktor Zelkoma ovdje danas s nama pa nam je odmah na početku i mogao objasniti i uzrok i pozadinu cijelog ovog slučaja. Čuli smo i niz netočnih činjenica, mogao bi se osvrnuti na te populističke teze, ali samo bi im zapravo dao značaj i bolje da to prešutim. Svi smo, ili bismo barem trebali biti svjesni da Zelina nije centar svijeta, u smislu da mi ovdje ne upravljamo cijenom nafte, plina i slično. Evo, direktor Ivan Dananić je to na fini način pokušao objasniti. Ignoriralo ga se. Pokušavao vam je i objasniti da za neke stvari nije nadležan Nadzorni odbor, već država. Upravo vaš ministar Božidar Ćorić prije, a sada po novom Davor Filipović, određuje zakon i pravila u sustavu. Da podsjetim, to je ono isto Ministarstvo koje Zelkomu nije željelo sufinancirati trošak razlike plina za građane. HDZ-ovo ministarstvo. Da, možda ćete sad kolutati očima, jer kao, to nije vaš HDZ, to smo isto čuli. Jer vaše lokalno vodstvo je drugačije. Više puta ste to izjavili, nemate kao veze s tim, ali kad su izbori, onda vas taj isti HDZ i kandidira i sa tim istim HDZ-ovcima se slikate tu na placu i kako to, rekao bi jedan naš pjevač. Zapravo da zaključim, nisam čak mislio se javljati na ovu raspravu, ali sam si sad radio bilješke kad sam vas slušao i zaključak je da s jedne strane imamo trenutnu gradsku vlast i upravu poduzeća koji pokušavaju uspješno riješiti problem u sklopu svih okolnosti i mogućnosti koje su im na raspolaganju. Pod tim rješenjem mislim i na činjenicu da niti jednom opskrba plina građanima nije stala niti je upitna. Također, neće morati platiti nikakvu razliku za potrošeni plin. S druge strane vidim oporbu koja je aktivna jako na facebooku, kune se u interes javnosti, piše poslanice, a onda zapravo dosta činjenica izvlače. Bojim se da će nakon ove sjednice gradskog vijeća zapravo postojati dvije istine. Jedna, ona istina koja je prava istina, imali smo problem, stavili smo glave skupa, bilo je teško ali izvukli smo najbolje rješenje problema i idemo prema konačnom rješenju najbolje što znamo, a ona druga kvazi istina sigurno će se pojaviti na društvenim mrežama i iskreno sve se bojim kako će to izgledati. Hvala.

Eva Jendriš Škrljak:

Poštovani gospodine Dukariću, ja sam Vam jako zahvalna što ste spomenuli i citirali mene jer vi ste PR po profesiji. Ja sam liječnik po profesiji. Ja znam prognozu moga pacijenta kad dođem do dijagnoze i znam rješenje. Mi smo gradonačelniku uputili nekoliko konkretnih pitanja na koja nismo dobili odgovor. Da bi oporba mogla ponuditi kvalitetno rješenje, mora biti upoznata sa relevantnim činjenicama, a ne sa reklo kazalo. Prema tome, mi smo tek danas od direktora dobili činjenice, iako neka od rješenja imamo, iako se blokada mogla spriječiti, kao što sam već rekla, jer sam se interesirala u Ministarstvu financija, Grad je mogao dati kapitalnu pomoć, međutim, pitanje je da li je Grad prezadužen pa istu nije ni mogao dati. A druga rješenja znamo, vrlo su jednostavna. Ili kredit koji ne može dignuti u vrijeme blokade računa ili grad može dati posudbu, ili idemo u stečaj. Tri moguća rješenja, međutim mi nismo proveli preventivne mjere koje nas ne bi dovele u blokadu. Tu je problem. Ja nisam sujetna. I moj ego nije takav da kritiku ne mog podnijeti, ali ovo nije sjednica suprotstavljanja mog i Vašeg mišljenja, nego je to sjednica o ozbiljnim problemima u Zelinskim komunalijama koje će se reflektirati na standard i živote naših građana. Mi nismo ovdje da bi držali govore nego da bi radili, mi nismo ovdje da bi vladali, nego da bi služili svojim građanima, i ovdje smo zato da bi bili odgovorni i savjesni i da zajedno nađemo probleme. Svi smo dovoljno odrasli i mislim da na taj način treba razgovarati. A što se tiče HDZ-a, da, ja jesam član HDZ-a i ponosna sam na to i neću mijenjati stranku, ni kad je dobro ni kad je loše i ne mijenjam stranke radi vlastite koristi. Hvala.

Mario Dukarić:

Uvažena kolegice, zastupnice, pa zapravo dosta sam se ja čudio što ste Vi došli na sjednicu bez nekih konkretnih prijedloga i rješenja, a sada mi je zapravo još čudnije i ne znam uopće kako da to protumačim, ostaviti ću zapravo javnosti da to protumači. Kad kažete da zapravo neka rješenja imate, da ste zvali Ministarstvo, da ste se interesirali, da rješenja određena imate i ostalo, a mi ih još nismo čuli. Znači, cijelo vrijeme tvrdite ovdje, katastrofalna situacija, blokada, ljudi će ostati bez posla, sve će stati i slično i onda dođete na sjednicu reći nam da imate neka rješenja koja nam zapravo nećete reći. Tako da, ne znam čemu više da se čudim. Hvala.

Maksimilijan Jarec:

Još jednom dobra večer svima. Evo ja sam krenuo sa tim da se izglasa nepovjerenje članovima Nadzornog odbora Zelinskih komunalija jer vidim da oni tu u biti su samo potvrdili ono što se vi iznijeli na tom sastanku, znači, i da se raspiše javni poziv za članove Nadzornog odbora, i to bih volio da se napravi odmah večeras jer je situacija ozbiljna. Isto tako tražim ugovore sa PPD-om na stol, to su gluposti da u cijeloj priči Vi morate njih pitati, šta imate Vi njih u cijeloj toj situaciji pitati, prvo mi smo tu Gradsko vijeće, koje se ipak bi trebalo nešto pitati, a ne da se odluke donose svojevoljno. A na kraju krajeva smo nekakvi i suvlasnici u cijeloj mreži, znači što se tiče distribucije plina, ne što se tiče opskrbe. Dobro znamo razliku između opskrbe i distribucije. Ili ćemo skrivati te ugovore, kao što su se skrivali projekti za svlačionice koji se platio 250.000 kuna po tri puta koji još dan danas nismo dobili projekat na stol. Problem nije riješen, jer smo sad zbog toga tu. Problem nije riješen, da je problem riješen, hvala dragom Bogu, nitko ovdje ne bi bio niti bi sazivali sjednicu. Mi do sada nismo bili upućeni u problem i kako da mi imamo rješenje? Znači, ovo je naš prvi susret sa stvarnim problemima koji su počeli u dvanaestom mjesecu. Tu kada je bila pretposljednja sjednica, sve je bilo divno krasno kao da živimo u Švicarskoj. I da, mi možda imamo besplatne političke poene dok se vi držite na vlasti sa skupim poenima. I upravo je HDZ napravio ovu mrežu o kojoj smo večeras pričali, i puno ljudi, da nije bilo tog HDZ-a, ja sam bivši član HDZ-a, otišao sam nezadovoljan sa vrhom politike u HDZ-u, otišao sam u Domovinski pokret. I vi ste dobili prve izbore na način da ste bili neovisni kandidati, a vas 80 posto je bilo članova HNS-a.

Darko Bistrički:

Kolega Jarec, molim da se držite teme.

Maksimilijan Jarec:

HNS je trgovačka stranka u Hrvatskoj. I nastavili ste istim tim putem. Prava je istina da su Zelinske komunalije u problemu. I da ste vi gospodine Dukarić PR stručnjak gospodina gradonačelnika. Trebali bi vi biti gradonačelnik, zamijeniti mjesta i ja bih onda možda onda glasao za vas. A i vi ste bili član HDZ-a o kojem pričate. Hvala

Ivan Dananić:

Tajnost podataka je znači gdje ja jednostavno u slučaju sudskog spora mogu dati ugovor na uvid. Ja to ne moram nikoga pitati.

Maksimilijan Jarec:

Onda Vi imate vrlo loše ugovore potpisane. Ne možete Vi njima sve, što god oni žele da Vi njima potpisujete.

Ivan Dananić:

Svi ugovori su tajna, cijene su unutra tajna i to je tajna koja ne smije izlaziti van.

Maksimilijan Jarec:

Ni ne trebamo ni dolaziti na sjednicu , tak Vi sve rješavate bez nas, mi smo tak nitko i ništa.

Darko Bistrički:

Molim da ne dobacujete preko stola nego da raspravljamo konstruktivno jer sad već ova rasprava ide u krivom smjeru.

Mario Dukarić:

Samo jedan ispravak netočnog navoda jer postoji zapisnik sa sjednice pa čisto da ne uđe u zapisnik da sam član neke političke stranke. Dakle, Mario Dukarić nezavisni zastupnik i zapravo nikad član nijedne političke stranke u Hrvatskoj. Ono što sam htio replicirati, postaviti pitanje, čini mi se da ovdje zapravo brkamo neke temeljne pojmove, kao što su trgovačko pravo , način na koja postoje trgovačka društva, koja je uloga direktora. Pa zapravo imam pitanje, može li i smije li Gradsko vijeće imati ovlasti zastupanja Zelinskih komunalija, potpisivati ugovore, zastupati društvo, donositi odluke u ime Zelinskih komunalija?

Brigitte Berulec:

Mislim da ova sjednica i sve ove rasprave ne idu u krivom smjeru nego dapače. Gradsko vijeće i gradski vijećnici imaju pravo pitati direktora, iznositi bilo kakvo pitanje koje ih zanima i da direktor komunalnog poduzeća ili poduzeća koja su u ovlasti grada, odgovore na sva pitanja. Ako ne znaju da dostave odgovor ili da kasnije rješavaju. Priča o propagandi koju netko radi ili ne radi, o facebooku, predstavi na društvenim mrežama, ja se ne mogu s time složiti, prvo zato što ne možemo govoriti o većini ili tko to radi ili ne radi. Ja osobno znam da ste vi PR-ovac i da radite u PR agenciji i da vrlo dobro baratate određenim stvarima i da naravno u svojim govorima i to vi to lijepo upakirate u celofan.

Darko Bistrički:

Gospođo Berulec, ja Vas molim, jel imate vezano nešto uz komunalno poduzeće ili nešto konkretno vezano uz raspravu?

Brigitte Berulec:

Samo malo. To je replika. Vrlo konkretno ću reći.

I ja se ne mogu složiti s tim da mi širimo hajku, čemu hajka, panika jer mi nismo ovdje došli ni širiti hajku ni paniku. Ono što vi mislite da bi mi na ovoj sjednici trebali ponuditi konkretna rješenja, pa mi nismo imali konkretne podatke dok nismo zatražili tematsku sjednicu pa da onda dobijemo te konkretne podatke. A u trećem mjesecu kada je bila tematska sjednica, pa onda bi te konkretne podatke vjerojatno se pripremili, zatražili još jednu sjednicu pa svi zajedno dali rješenje, a ne da mi sada smo optuženi i da mi stalno tu nešto pričamo, tražimo, komentiramo, a da nemamo konkretna rješenja. Ja osobno nisam stručnjak za plin, ali jako dobro poznajem one koji su stručnjaci za energetiku i za plin, i dapače itekako bih tražila savjet, pa čak i da dođu na jednu tematsku sjednicu, da održe predavanje, da građani saznaju nešto i da na kraju krajeva tražim pomoć u rješavanju konkretnog problema. To je cilj ove sjednice i to je cilj nas gradskih vijećnika i oporbe, i mene na kraju krajeva. Ne mogu misliti da je možda namjerno izazvana nekakva kriza ili nije kriza pa da ćemo isprodavati neke stvari jer nam jako dobro ide prodaja nekih stvari. Ja evo, kao što veli predsjednik gradskog vijeća, nije to tema ove sjednica, nego je tema problem komunalnog poduzeća. I dapače, meni je drago da je danas direktor odgovorio na pitanja, međutim nisu to bila i gradonačelnik isto tako nije odgovorio na konkretna pitanja. I ja vjerujem da ćemo evo, kroz ovu sjednicu i u buduće sjednice, i ako treba sazvati ćemo mi još jednu tematsku sjednicu na konto plina, jer ćemo vidjeti kako će se uopće situacija razvijati. Da li će ona biti dobra i da li ste vi našli to dobro rješenje koje će komunalno poduzeće izvući iz blokade računa i da će ono kao takvo biti dobro ili ćemo isto pisati članke da je sve divno krasno i kako sve mi dobro radimo, a oporba stalno nešto jambra, stalno nešto izvoljeva, i nešto treba,i radi sebi neku propagandu. Meni uopće nije u interesu nekakva propaganda jer ja se time ne bavim. Želim i ja sam u službi naroda, naš posao je narodni posao za ove građane konkretno grada Svetog Ivana Zeline. I služiti ću i pitati ću na bilo kojoj sjednici ono što me zanima i tražiti ću odgovor zato što građani pitaju i nije im jasno i ne želim upravo prepucavanje preko facebook stranica jer postoji mjesto, vrijeme i način na koji se komunicira o konkretnim stvarima i o konkretnim problemima. A piskaranja,i razno razne ćemo zamatati u celofan probleme i sve je riješeno i vi imate rješenje. Super. Meni je drago da vi imate rješenje, ja ću to podržati rješenje ako će to spasiti komunalno poduzeće, ako će se odblokirati račun, ako građani ovoga grada i ja zajedno s njima neće plaćati veće račune i ako će to biti za dobrobit svih nas. Dapače, ja s tim nemam problema. Hvala.

Eva Jendriš Škrljak:

Gospodin Dananić je spominjao neki lihvarskih ugovor koji je potpisao sa PPD-om na početku jer su vas ucijenili, to je na neki način. Gospodin Dukarić je rekao da mi nemamo pravo potpisivati ugovore, ja sigurno ne bi potpisala lihvarski račun ili ugovor, a ne znam da li je s tim upoznat gradonačelnik pa su se zajedno dogovorili da potpišu i potpisuju lihvarske ugovore. Hvala.

Hrvoje Košćec:

Mislim da je sad vrijeme da malo napravimo malo jedan rezime pa da probamo privesti ovu točku kraju. Barem za danas. Gospođo Berulec, vi ne želite da raspravljamo preko facebooka. Ja se apsolutno slažem, ali tu temu nisam ja otvorio, nego se počelo pisati o problemu u Komunalijama, o tome kako će ljudi dobiti otkaze, kako se neće odvoziti smeće, kako neće raditi ukopi itd. Dapače, kao što sam i napisao, da ste htjeli saznati informaciju, kao gradski vijećnici imate pravo pitati, tražiti informaciju, informirati se i ja tu ne vidim nikakav problem. Ali vi u svom izlaganju stalno provlačite teze da li će se sniziti nivo komunalnih usluga, da li će ostati ljudi bez posla, nije se obavijestila javnost itd. Dakle, javnost je bila obaviještena o onome što je za njih bitno, a to je da nema degradacije usluga, da isporuka plina ide i dalje, ali da će se mijenjati opskrbljivač.

Gospodine Jarec; vi postavljate pitanje kompetentnosti ljudi u Nadzornom odboru, a kompletno ste u svom izlaganju pobrkali deset različitih stvari. Postavljate pitanje Skupštine, kako može biti jedna osoba Skupština. Pa eto, Zakon o trgovačkim društvima kaže da može i to je uobičajena praksa. Znači, nije poseban slučaj. Kad bi malo pročitali Zakon o trgovačkim društvima, kad bi malo pogledali koje su obaveze Nadzornog odbora, onda ne bi uopće dovodili u pitanje aktivnosti Nadzornog odbora i njihov udio u ovom tu problemu. Spominjete vodovod. Koji je dat birokratima zagrebačke županije. Pa to nije županijski vodovod, to je naš vodovod, gdje smo mi suvlasnici tog vodovoda. Jer da se nismo udružili ne bi dobili 50 i koliko milijuna bespovratnih sredstava Europske unije. Vi pričate o birokratima. Ja pričam o konkretnim europskim sredstvima koje ne bi vidjeli. Znači, ni to ne razumijete. Pitate zašto nismo promijenili ugovor s PPD-om? Pa ne može se mijenjati ugovor kako se vi sjetite iz dana u dan. Znači, postoji ugovor, potpisan na tri godine, a da smo ga teoretski išli mijenjati pa ista cijena je na tržištu i za PPD i za HEP i za bilo kojeg drugog veletrgovca. O čemu pričamo? Konstantno zanemarujete činjenicu kako je do problema došlo. I tu postoji osnovni srž problema. Više toga se poklopilo, od toga da su ljudi prešli sa drva na plin, drugo, da je jedanaesti mjesec bio značajno hladniji i da se ukupna potrošnja u tri mjeseca podigla za 35 posto. I da po ugovoru, da nisu plaćeni penali od 35 posto, nego su Zelinske komunalije prisiljene platiti plin po tržišnim uvjetima. Gdje nije bilo povećanje cijena od 35 posto nego 555 posto. I onda pričamo da postoji Regulatorna agencija koja s jedne strane ima zaštićenu cijenu prema građanstvu, gdje isporučitelj javnoj usluzi mora prodavati plin po garantiranoj cijeni, a s druge strane ga se gura na tržište, i kaže mu se, snađi se, nema veze što ćeš platiti plin pet ili deset puta skuplje. To je valjda gospodin Dananić trebao predvidjeti. Čak i da je predvidio, ne bi si mogao pomoći jer nema šanse, jer su ugovori potpisani prije više od godine dana i zakupljene su količine za tri godine. I onda kad kažemo da su u problemu i svi ostali, neki od drugih i u puno većem problemu. Mi se opet vraćamo na nekakvu tu demagogiju. Plin su gradili naši roditelji. Preko 50 posto je išlo iz kredita. Da, platili su porezni obveznici Grada Svetog Ivana Zeline i dan danas plaćamo taj kredit za plinsku mrežu. Degradacija vrijednosti, ne moramo mi raditi ništa na degradaciji vrijednosti. Sva imovina, pogotovo ta plinska ima rok trajanja. Svake godine ona vrijedi sve manje i manje. Ja ne znam koji dio Vama tu nije jasan. Kada smo prije pet godina pričali o plinu, vjerujte mi, plinska mreža je vrijedila više nego što vrijedi danas. Gubici prije pet godina su bili manji nego što su danas. To je činjenica. A i ti gubici su uključeni u ovaj problem Zelinskih komunalija. Kvaliteta plina, znaju se jasna pravila, zna se kolika je kalorična vrijednost, postoji formula, malo je kompleksna, ali tko se razumije taj će znati izračunati.

Nadalje, ono što gospodin Dananić na početku nije spomenuo, da smo mi shvativši problem i shvativši rizike koji će nastati u prvom kvartalu, pokušali izaći iz opskrbe plinom i taj dio komunicirali sa HEROM. Naravno, oni su nas otfikarili. Eto, nije njihov problem. Brod plin, Iva plin su kasnili s plaćanjem više od šezdeset dana, mi nismo, pokušavali smo na neki način riješiti problem da ne uđemo u blokadu. Tamo je HERA postupila po zakonu, uzela im je privremenu dozvolu i došao je zajamčeni opskrbljivač. Znači, prvi cilj je bio što bezbolnije izaći iz opskrbe koja nam evidentno iz mjeseca u mjesec donosi rizik gubitka. Cijena na tržištu plina je i dalje enormna, nas se prisiljava raditi po tržišnim uvjetima, što nije održivo. I trenutak, od 01. svibnja, kad je opskrbu preuzeo HEP plin, je trenutak kada trebamo povući crtu i zbrojiti kakvo je stanje. S tim da i to neće biti jednostavno jer cijeli četvrti mjesec je vrlo diskutabilan, s obzirom da mi sa PPD-om više nismo imali ugovor, koji nam je otkazan, a još uvijek nije napravljen prijenos na zajamčenog opskrbljivača. Gospođo Jendriš, nismo proveli preventivne mjere? Ma proveli smo čitav niz preventivnih mjera. Zašto nismo dali kapitalnu pomoć. Pa zato što nije trenutak za davanje kapitalne pomoći jer bi samo još dublje utonuli u problem. To ne znači da nećemo dati kapitalnu pomoć, ali u pravom trenutku. Gospodin Gjurašin, na vaše pitanje za radna mjesta, mislim da je gospodin Ivan Dananić već odgovorio, neće biti viška, radna mjesta su sigurna. Na facebooku se postavilo pitanje zaposlenika u Zelina plinu, apsolutno nema nikakve veze. Zelina plin se bavi distribucijom, oni brinu o održavanju cijelog sustava i oni su, ajmo tako reći, monopolisti na području Zeline i Bedenice. Znači, nikakvih problema tu neće biti. Neće biti degradacije usluga Zelinskih komunalija, neće biti povećanja cijena i to je ono što je bitno da građani čuju. Nitko od nas ne niječe problem. Znači, problem u Zelinskim komunalijama postoji, on je uzrokovan nizom događaja na koje nismo mogli utjecati. Spominjete lihvarski ugovor, to je rečeno u žargonu. Da, zato što je bilo ili ćemo potpisati odgodu plaćanja na dvije godine ili će nam raskinuti ugovor, pa ćemo morati platiti penale za nepreuzete količine, što bi nas koštalo skoro deset milijuna kuna. I to je gospodin Dananić rekao u svom izlaganju. Znači, birali smo puno manje zlo. Vrlo jednostavno. Mislim da smo dosta raspravili danas o svemu tome i da daljnja diskusija nema nekog smisla. Opskrba plinom je tržišna djelatnost, energetska djelatnost, jednostavno, ja tu mogu citirat sebe od prije pet godina „Liberalizacijom tržišta će se dogoditi da će Zelinske komunalije izgubiti veliki dio prihoda, radi malog broja priključaka i relativno male količine plina koji nabavljaju Zelinske komunalije, neće moći konkurirati velikim tvrtkama koje kupuju i distribuiraju sto puta više plina nego cijela RH. Svi dobro znate da cijena ovisi o količini koju kupujete kao veletrgovac i da Zelinske komunalije neće moći nabaviti plin po tako niskim cijenama kao i velike tvrtke. Pa će tako cijena i prema krajnjim potrošačima biti nekonkurentna.“ Znači, prije nego što je raspisan novi natječaj za opskrbljivače u javnoj usluzi u RH je bilo preko 30 opskrbljivača u javnoj usluzi. Na ovom zadnjem natječaju ih je ostalo 14. Nakon ovoga, ja ne znam hoće li ostati dva ili tri. Ili će sve završiti na HEP-u. I sad ćemo mi ovdje diskutirati o krivici gospodina Dananića, a praktički cijelo okruženje od Ministarstva, HERE, zapravo sve ide u smjeru da se napravi okrupnjavanje, da se ukinu svi manji opskrbljivači.

Darkom Bistrički:

Evo zahvaljujem. Dakle, cilj ove rasprave je bio prvenstveno da dobijemo sliku i pregled ovoga što se dešava u Zelinskim komunalijama. Da eventualno možemo na neki način reagirati kao Gradsko vijeće ukoliko postoji neka zakonska mogućnost ili je to potrebno. Ja vjerujem da smo sve relevantne podatke koje smo mogli, da smo ih dobili. Da je gospodin direktor sve to detaljno i, da tako kažem, pažljivo nam prenio, iznio koliko god je mogao. Smatram da više potrebe za novom raspravom nema. Mislim da smo sve prokomentirali, da smo iscrpili raspravu i sada je rasprava krenula u nekim drugim smjerovima koji više nemaju veze sa stanjem u komunalnom poduzeću i možemo tako raspravljati do prekosutra. Vidim da gospodin Maksimilijan Jarec inzistira na još jednom govoru pa evo ja ću ga dozvoliti. Vjerujem da je konstruktivan i da će biti svima nama koristan.

Maksimilijan Jarec:

Znači, tu ste rekli da ugovor niste mijenjali, aneks ugovora je mijenjanje ugovora na neki način. Što se tiče ovih 50 milijuna kuna poticaja, ljudi su od toga dobili samo veće račune za vodu. Tu je gospodin direktor Zelina plina, Saša Sever i on bi mogao reći u kakvom je stanju plinarska mreža u Zelini koja u biti nije stara. Mi smo stvarno tu da riješimo taj problem i taj problem je trebalo već riješiti, a ne trošiti novce na nekakve nebuloze, pump traku od dva milijuna kuna i nešto, znači ova se situacija trebala već riješiti. Znači, trebali ste riješiti sami bez nas, ako mi tu ništa ne znamo i ne vrijedimo. Druga stvar je još jedna, velite da se može kvaliteta plina izračunati, ako ne zna direktor Zelinskih komunalija koja je kvaliteta plina, onda kako bi mi to znali izračunati.

Darko Bistrički:

Gospodine Jarec, ja mislim da smo o svemu tome već razgovarali. Ništa novo nam niste rekli. Ja bih ovime zaključio raspravu.

Brigitte Berulec:

Pardon, nisam zapisala, koliki je ukupni dug blokade? Molim Vas da ponovite. Sveukupni dug. Da zapišem.

Ivan Dananić:

Zadnji podatak koji imamo je 5.700.000 kuna.

Brigitte Berulec:

5.700.000 je ukupni dug blokade?

Ivan Dananić:

Trenutno.

Brigitte Berulec:

Trenutno? Hvala.

Darko Bistrički:

Zatvaram raspravu.

**Točku 2.**

**Donošenje Odluke o izmjenama i dopunama Odluke o izvršavanju Proračuna Grada Svetog Ivana Zeline za 2022. godinu**

Gradonačelnik kao predlagatelj podnio je kratko obrazloženje prijedloga:

Poštovani vijećnici, predlažem donošenje Odluke o izmjenama i dopunama odluke o izvršavanju Proračuna Grada Svetog Ivana Zeline za 2022. godinu.

Konkretno, iza članka 11. , predlaže se dodavanje članka 11a koji glasi

„Trgovačkim društvima u kojima Grad Sveti Ivan Zelina ima većinski udio i ustanovama kojima je osnivač Grad Sveti Ivan Zelina, može se odobriti kratkoročna pozajmica.

Odluku o davanju kratkoročne pozajmice donosi Gradonačelnik.

Sredstva dana kao kratkoročna pozajmica, moraju se vratiti u proračun do 31.12.2022. godine.“

Znači, prijedlog ove odluke upravo ide u smjeru da Grad bude taj koji može uskočiti u pomoć Zelinskim komunalijama sa određenim financijskim sredstvima u trenutku kad to bude optimalno da se pomogne Zelinskim komunalijama. Molim Gradsko vijeće da usvoji ovakvu odluku. Hvala.

Pod ovom točkom nije bilo rasprave, prijedlog je dat na glasovanje i Gradsko vijeće jednoglasno je donijelo

**O D L U K U**

**o izmjenama i dopunama**

**Odluke o izvršavanju Proračuna Grada Svetog Ivana Zeline za 2022. godinu**

**Članak 1.**

U Odluci o izvršavanju Proračuna Grada Svetog Ivana Zeline za 2022. godinu ("Zelinske novine", br. 35/21.), iza članka 11. dodaje se članak 11.a koji glasi:

„11.a

Trgovačkim društvima u kojima Grad Sveti Ivan Zelina ima većinski udio i ustanovama kojima je osnivač Grad Sveti Ivan Zelina može se odobriti kratkoročna pozajmica.

Odluku o davanju kratkoročne pozajmice donosi gradonačelnik.

Sredstva dana kao kratkoročna pozajmica moraju se vratiti u Proračun do 31.12.2022.“

**Članak 2.**

Ova Odluka stupa na snagu osmog dana od dana objave u „Zelinskim novinama” službenom glasilu Grada Svetog Ivana Zeline.

KLASA: 400-08/21-01/02

URBROJ: 238/30-01/01-22-5

Darko Bistrički:

Ovime smo iscrpili sve točke dnevnog reda pa zatvaram današnju sjednicu i zahvaljujem svima na strpljenju i na sudjelovanju u raspravi.

KLASA: 024-02/22-01/02

URBROJ: 238-30-01/01-22-3

Sjednica je završila s radom u 20,53 sati.

KLASA: 024-02/22-01/02

URBROJ: 238-30-01/01-22-3

Sv.Ivan Zelina,

ZAPISNIČAR: PREDSJEDNIK GRADSKOG VIJEĆA

GRADA SVETOG IVANA ZELINE:

Sabrina Mužar – Hrnčić Darko Bistrički, struc.spec.ing.građ.